ET Euroopa Liidu Teataja C 308/10

Põllumajandustoodete ja toidu päritolunimetuste ja geograafiliste tähiste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2006/C 308/06)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

Registreerimistaotlus vastavalt artiklile 5 ja artikli 17 lõikele 2

“LOMNICKÉ SUCHARY”

EÜ nr: CZ/PGI/005/0362/14.9.2004

KPN ( ) KGT ( X )

Käesolev kokkuvõte on koostatud üksnes teavitamiseks. Üksikasjaliku teabe saamiseks palutakse huvitatud isikutel tutvuda tehnospetsifikaadi täisversiooniga, mille võib saada 1. jaos viidatud riigiasutusest või Euroopa Komisjonist (1).

1. Liikmesriigi pädev asutus:

Nimi: Úřad průmyslového vlastnictví Aadress: Antonína Čermáka 2a, CZ-160 68 Praha 6 Telefon: (420) 220 38 31 11 Faks: (420) 224 32 47 18 E-post: posta@upv.cz

2. Rühm:

Nimi: Sdružení výrobců Lomnických sucharů Aadress: Bystrá nad Jizerou 78, CZ-513 01 Semily Telefon: (420) 604 24 39 54, (420) 481 62 54 83 Faks: (420) 481 32 36 14 E-post: — Koosseis: tootjad/töötlejad ( X ) muud ( )

3. Toote liik:

Rühm 2.4 — kuivikud

4. Tehnospetsifikaat (artikli 4 lõikes 2 sätestatud nõuete kokkuvõte):

4.1 Nimi: “Lomnické suchary”

4.2 Kirjeldus: Tootest “Lomnické suchary” on mitmeid variante: “Lomnické suchary cukrované” (kuivikud suhkrus), “Lomnické suchary oříškové” (kuivikud sarapuupähklitega), “Lomnické suchary mandlové” (kuivikud mandlitega), “Lomnické suchary arašídové” (kuivikud maapähklitega), “Lomnické suchary Dia” (kuivikud diabeetikutele).

Lõpptoode peab vastama organoleptilise hindamise järgmistele tingimustele:

kuju kõige rohkem 18 mm paksused väikesed viilud;

pealispind ühtlaselt suhkruga kaetud;

värv murtult ühtlaselt kuldpruun;

poorsus nõuetekohane, ilma aukudeta, kõvemate kohtade või segunemata taignatükkideta;

tekstuur kõva, rabe, krõbe;

maitse ja lõhn vastavalt sordile, apelsini- (sidruni-) koore maitse. Tootel ei tohi olla kõrbenud, kibedat või rääsunud maitset, ega mingit muud võõrast maitset või lõhna.

Mikrobioloogiline uuring: proovid peavad vastama seadusekohastele nõuetele.

Füüsikalised ja keemilised omadused:

niiskus kuni 4 massiprotsenti;

sahharoosi sisaldus kuivaines alla 33,5 massiprotsendi;

rasvade sisaldus kuivaines alla 33,5 massiprotsendi;

tuha sisaldus kuivaines kuni 0,80 massiprotsenti;

“mineraalaine” sisaldus kuivaines kuni 0,10 massiprotsenti;

metallid (arseen, kaadmium, plii, elavhõbe) — toode peab vastama seadusekohastele nõuetele.

Aflatoksiinid B1, B2, G1, G2 < 0,1μg/kg

Kuivikud on mõeldud otsetarbimiseks. Toote “Lomnické suchary” koostisained on tavaline nisujahu, rafineeritud suhkur, tahkestatud rasv, pärm, piimapulber ja munakollasepulber, kaneel, vanill, apelsini- või sidrunikoor ning virsiku ja aprikoosituumad, millelt kibe maitse on eemaldatud. Munakollasepulbrit võivad asendada värsked munakollased (kuivainele vastavas koguses). Purustatud sarapuupähklid, mandlid või maapähklid lisatakse vastavalt erinevatele kuivikusortidele. Diabeetikutele mõeldud kuivikud ei ole lõhnastatud ning sisaldavad suhkru asemel sorbitooli.

4.3 Geograafiline piirkond: Semily ringkond, kuhu kuuluvad linnad Lomnice nad Popelkou, Vysoké nad Jizerou ja Jablonec nad Jizerou.

4.4 Päritolutõend: Tootjatel on andmed kuivikute “Lomnické suchary” tootmiseks vajalike toorainete tarnijate kohta ning valmistoote ostjate kohta. Tootja nimi ja asukoht ning muud olulised näitajad on esitatud iga toote pakendil.

Kõik toorained läbivad kontrolli, milles määratakse kindlaks nende vastavus asjaomastele toiduainetele kehtestatud nõuetele. Korrapäraselt kontrollitakse tootmisruumide ja seadmete vastavust toiduhügieeninõuetele. Eelkõige kontrollitakse kaalusid ning termomeetreid.

Tootmisprotsessi toimumise ajal kontrollitakse erinevate toorainete kaalu, taina kerkimistaset ning ahjus oleva õhu temperatuuri ja niiskust toote küpsemisel ning sellele järgneval kuivatamisel. Enne lõpptoote pakendamist kontrollitakse kuiviku lõigu paksust, selle ühtlast suhkrukihiga kaetust, kuiviku murdekoha värvi, poorsust, koostist, maitset ja lõhna.

Hradec Králové maakondlik toiduhügieeni amet teostab mikrobioloogilised, keemilised ja organoleptilised analüüsid ning säilitusproovid.

Põllumajanduse ja toiduainete riikliku inspektsiooni pädev talitus kontrollib vastavust tehnospetsifikaadile.

4.5 Tootmismeetod: Tehnoloogilise protsessi peamised etapid: kuiviku sordile vastava retsepti kohaselt ettevalmistatud toorained segatakse segamisseadmes hästi läbi. Saadud segule lisatakse eelnevalt ettevalmistatud pärm ja joogivesi ning segatakse korralikult kõva taina saamiseni. Tainast lõigatakse väikesed ümarad kuhjad, millel lastakse kerkida ning veeretatakse seejärel pikad pätsid, mis asetatakse rasvainega määritud vormidesse ning pannakse sooja ruumi kerkima, mis võib aega võtta isegi kuni kolm päeva. Kerkimise järel küpsetatakse toodet ahjus kuumusel 240–250 °C. Ahju sulgemisel pritsitakse sinna vett, et lisada 30–45 minutit küpsevale taignale niiskust. Küpsenud kuivikupätsid pannakse jahtuma. Pehmenenult lõigatakse päts väikesteks võrdse paksusega viiludeks ning kaetakse ükshaaval suhkruglasuuriga. Suhkruga glasuuritud kuivikulõigud kuivatatakse ahjus temperatuuril 190–200 °C, lõigatakse ühtlaseks ning saadetakse pakkimisosakonda. Kuivikud pakendatakse alumiiniumfooliumisse ning pakid asetatakse trükitud pappkarpidesse.

Kvaliteedi tagamiseks tuleb toode pakkida kohe pärast valmistamist. Kuivikud on rabedad ning tõmbavad kergesti niiskust sisse. Seega võib liiga suure koguse transportimine toote kvaliteeti halvendada (kuivikud võivad puruneda ja niiskuda). Tagada tuleb ka toote parim jälgitavus.

4.6 Seos: Kuivikuid “Lomnické suchary” on piiratud alal valmistatud alates XIX sajandi esimesest poolest. Nende tootmist alustas Michal Jína 1810. aastal Lomnice nad Popelkou's. XIX sajandi teisel poolel varustas see tehas mitte ainult kogu Austria-Ungarit vaid ka teisi Euroopa riike. 1927. aastal said kuivikud “Lomnické suchary” Pariisi rahvusvahelisel näitusel esimese auhinna (Grand Prix). 1948. aastal tehas natsionaliseeriti ning kuivikute tootmine jätkus asutuses nimega Lomnický průmysl sucharů. 1995. aastal loodi ettevõte Vekos, mis taastas kuivikute “Lomnické suchary” tootmise vanade retseptide järgi. Viimastel aastatel on kerkinud esile rida väiketootjaid, kes valmistavad kuivikuid “Lomnické suchary” vanade retseptide järgi (nt ettevõtted VEKOS, EGE IMPEX, Lomnické suchary s.r.o. ja Ladislav Kodejška). Septembris 2005 moodustati kuivikute “Lomnické suchary” tootjate ühendus (sdružení výrobců Lomnických sucharů).

Juba üle 200 aasta valmistatakse kuivikuid “Lomnické suchary” samal meetodil ning neil on sama väljanägemine ning maitse.

See on traditsiooniliste retseptide ning Semily ringkonda kuuluvate linnade Lomnice nad Popelkou, Vysoké nad Jizerou ja Jablonec nad Jizerou lähistel elavate inimeste oskuste tulemus. Kuivikuid “Lomnické suchary” valmistatakse traditsiooni kohaselt samas ringkonnas, kust nad on pärit, ning neid müüakse peaaegu kogu Tšehhi Vabariigi territooriumil. Nimetus “Lomnické suchary” tähistab tuntud maiustusi veel tänapäevalgi. Viiteid kuivikutele “Lomnické suchary” võib leida mitmetest väljaannetest (näiteks J. Mizera — “Město sucharů a textilu Lomnice nad Popelkou” [Lomnice nad Popelkou — kuivikute ja tekstiili linn], J. Fučík — “Popis a dějiny okresu Lomnického n.P.” [Lomnice nad Popelkou piirkonna kirjeldus ja ajalugu]) ning ajakirjanduses (Lidové noviny, Týden v Libereckém kraji) ilmunud artiklites. Kuivikute ainulaadse iseloomu tõttu on nimetus “Lomnické suchary” registreeritud päritolunimetusena Tšehhi Vabariigis 2003. aastal numbri 198 all.

4.7 Kontrolliasutus:

Nimi: Státní zemědělská a potravinářská inspekce – inspektorát v Ústí nad Labem Aadress: Masarykova 19/275, CZ-403 40 Ústí nad Labem Telefon: (420) 475 65 12 24 Faks: (420) 475 65 12 25 E-post: usti@szpi.gov.cz

4.8 Märgistus: Nimi “Lomnické suchary” ning sort on märgitud karbi igale küljele. Sõnad “Lomnické suchary” on ülejäänud tekstist suuremate tähtedega. Vähemalt ühel karbi küljel on kuivikute pilt.

4.9 Riiklikud nõuded: —

(1) Euroopa Komisjon, põllumajanduse ja maaelu arengu peadirektoraat, põllumajandustoodete kvaliteedipoliitika osakond, B-1049 Brüssel.